7. ročník Konference o šedé literatuře a repozitářích
22. októbra 2014
Národní technická knihovna v Praze

       Správa zo služobnej cesty

1.	ÚČASTNÍCI Z CVTI SR:
 
•	Mgr. Eva Chmelková		22. októbra 2014
•	Mgr. Jana Kasáková, PhD.	22. októbra 2014

2.	MIESTO KONANIA:  Národní technická knihovna v Praze, Praha 6 – Dejvice
TERMÍN A TRVANIE:  22.októbra 2014
ÚČEL CESTY: účasť na konferencii „7. ročník konference o šedé literatuře a repozitářích“

3.	PRIEBEH CESTY:

21. 10. 2014	14.10 hod.			odchod z Bratislavy
21. 10. 2014	18.21 hod.			príchod do Prahy

22. 10. 2014          	17.39 hod. 			odchod z Prahy
                               	22.00 hod. 	                      	príchod do Bratislavy
			8:30 – 16:00 hod.		odborný program konferencie

ÚČASTNÍCI ZA CVTI SR, KTORÝM SA ÚČASŤ HRADÍ 100% Z PROJEKTU NISPEZ:

Mgr. Eva Chmelková		- vedúca oddelenia periodických dokumentov, Vedecká knižnica
Mgr. Jana Kasáková, PhD.	- odborný garant, projekt NISPEZ, aktivita 3.1
4.	STRUČNÝ PRIEBEH ROKOVANÍ
O PODUJATÍ:

Podujatie „7. ročník konference o šedé literatuře a repozitářích“ bolo usporiadané v nadväznosti na predchádzajúce Semináre ke zpřístupňovaní šedé literatury, ale so zmeneným názvom.
Organizačný výbor:
Národní technická knihovna Praha
Programový výbor:
Univerzita Karlova v Praze, Knihovna Akademie věd, Vysoká škola akademická, Národní technická knihovna v Praze.

Siedmy ročník priniesol zaujímavé témy a prednášky.
Hlavná téma konferencie:
•	„Hodnota šedé literatury"
Zameranie príspevkov:
•	Sprístupňovanie informačných zdrojov a výskumných dát
•	Pridružené publikácie
•	Digitálne repozitáre
•	Licencie Creative Commons 4.0 a ich využitie

ODBORNÝ PROGRAM:

Úvodný príspevok konferencie „Zpřístupňování informačních zdrojů včetně šedé literatury v Zeměměřické knihovně“ od autorov Jiří Drozda a Veronika Synková informoval o použití systému Invenio pre všetky automatizované činnosti knižnice Výskumného ústavu geodetického, kartografického a topografického. Knižnica ako prvá v Českej republike využíva navyše jeden z prídavných modulov Invenia – BibCirculation pre knihovnícke služby a očakáva, že prevádzka Invenia bude finančne efektívnejší a plnohodnotný variant iných knihovníckych systémov. Jiří Drozda tiež informoval, že knižnica aktuálne prechádza nielen rekonštrukciou budovy ako takej, ale tiež transformáciou z knižnice na informačné centrum.

„Šedá literatura ve fondech Národní lékařské knihovny“ - Michal Záviška, Lenka Maixnerová
Šedá literatúra z oblasti lekárskej vedy, ktorú knižnica získava najmä darmi a spracúva už od svojho založenia v roku 1841, bola na konferencii predstavená z pohľadu dvoch typov používateľov – laická verejnosť a profesionáli. Knižnica má vo svojich fondoch viac ako 100 tisíc titulov, ktoré spracúva v knihovníckom systéme DaWinci – Medvik a už od roku 1977 používa pri tvorbe bibliografických záznamov predmetové triedenie podľa tezauru MeSH. Veľký dôraz je kladený na menné autority a analytický popis dokumentov sivej literatúry v národnom registri Bibliographia medica Čechoslovaca (BMČ), s previazaním fulltextov na tieto záznamy. Zaujímavé informácie sa týkali tiež webovej aplikácie pre autoarchiváciu prostredníctvom používaného systému Medvik v digitálnej knižnici. Systém autoarchivácie umožňuje autorom výber z variant licencií Creative Commons a aktuálne sa považuje za tzv. zelenú cestu v oblasti Open Access. 

„Repozitář GreyGuide a jeho webový portál“ - Dominic Farace. Greynet, Nizozemsko
Dominik Farace predstavil vo svojom príspevku repozitár GreyGuide, ktorý je určený pre spracovávanie a archiváciu informačných zdrojov o problematike šedej literatúry. V roku 2014 bola v Taliansku vydaná deklarácia „Pisa Declaration on Policy Development for Grey Literature Resources“, ktorá je tzv. novým plánom pre šedú literatúru. Dominik Farace informoval, že v nadväznosti na deklaráciu bude obsahom repozitára GreyGuide podstatná časť samotného webu GreyNet a aktuálne bude obsahovať kolekcie: PUB, BIO, GL16, GFS, GSI a IDGL. Cieľom riešenia bude jednoduchá orientácia a efektívne vyhľadávanie v množstve informačných zdrojoch o šedej literatúre. K hlavným výzvam spomenutej deklarácie patrí najmä: zvýšenie spolupráce medzi organizáciami, ktoré sa zaoberajú spracovávaním šedej literatúry, podpora rozvoja Open Access, hľadanie finančných zdrojov pre výskum spojený so šedou literatúrou a investovanie do infraštruktúry a nových technológií pre prístup a dlhodobú ochranu šedej literatúry, vývoj interoperabilných štandardov metadát, bibliografickej kontroly, manažmentu dát a iné. 

„Zpřístupňování výzkumných dat, publikací a aktuálních informací z výzkumu prostřednictvím DANS“
Elly Dijk. DANS, Holandsko
DANS je určený na spracovanie a trvalé zaistenie prístupu k vedeckým dátam v digitálnej forme. Organizácia s 50-ročnými skúsenosťami so spracovávaním výskumných dát využívala počas svojho vývoja viacero informačných systémov, napr.: ICPSR, ZA, UKDA, Oxford Text Archive, PUMS, EDNA. V prvých rokoch 21. storočia išlo o systémy Dataverse, Zenodo, Figshare a iné. Aktuálne popri spracovávaní a sprístupňovaní vedeckých dát kladie DANS dôraz aj na ich prepojenie s inými súvisiacimi informačnými zdrojmi. Tvorcovia výskumných dát v Holandsku môžu svoju dokumentáciu archivovať a opätovne používať prostredníctvom systému EASY. Prístup k tisícom súborov výskumných dát, e-publikácií a iným typom šedej literatúry zaisťuje systém NARCIS, ktorý vie prepájať súvisiace informácie z rôznych, v repozitári uchovávaných dokumentoch (šedá literatúra v NARCIS tvorí viac ako 30% obsahu). DANS podporuje Open Access tak, že archivuje výskumné dáta aj ak nie je v súčasnosti možné ich zverejnenie. 

„Přidružené publikace v zemích Visegrádské čtyřky“
Edith Görögh. University of Debrecen
Petra Pejšová, Hana Vyčítalová. Národní technická knihovna
Jozef Dzivak, Andrej Kožuch. Slovak Univerzity of Technology, Chemical Library 
Jolanta Stepniak, Edyta Kedzierska, Natallia Kavalchuk. Warsaw University of Technology
Autori predstavili výsledky zaujímavého projektu s názvom „Rozšířená vědecká komunikace: Národní iniciativy v řízení výzkumných dat v zemích Visegrádské čtyřky“. Projekt, ktorý prebiehal počas roku 2014, sa zameriaval na zistenie stavu produkovaných a využívaných výskumných dát na vysokých školách a výskumných ústavoch v štyroch krajinách: Poľsko, Maďarsko, Slovensko a Česká republika. Podľa prieskumu na Slovensku je situácia v oblasti spracovávania a využívania sivej literatúry kritická a zaostávame za všetkými uvedenými krajinami V4. Jozef Dzivák poznamenal, že podľa dotazníkového prieskumu väčšina opýtaných nemá postačujúce povedomie o hodnote a možnostiach využitia informácií, ktoré ponúka sivá literatúra. Naše inštitúcie sa zatiaľ nezaoberajú spracovávaním svojej internej výskumnej dokumentácie, s cieľom jej dlhodobej archivácie a zdieľania medzi inštitúciami či rovnako zameranými odbormi, dôkazom čoho je aj zistenie, že väčšina týchto dát je uchovávaná lokálne v pamäti osobných počítačov alebo na lokálnych serveroch. Rovnako kritické na Slovensku je povedomie o filozofii Open Access, súvisiacich možnostiach publikovania a výhodách otvoreného prístupu k výskumným dátam pre vedeckú komunitu.

„Anonymizace a ochrana osobních údajů v digitálních repozitářích“
Michal Koščík. Masarykova univerzita, Právnická fakulta
Autor prezentoval veľmi dôležitú problematiku, s ktorou sa stretáva každá inštitúcia pri budovaní repozitárov. V praxi, pri spracovávaní osobných údajov je podľa platnej legislatívy často ťažké rozhodnúť, ktoré údaje je možné zverejniť aj bez súhlasu konkrétnej osoby a naopak, ktoré údaje musia byť danou osobou odobrené. Michal Koščík poskytol vo svojom príspevku rady a odporúčania, na ktoré by mala myslieť každá inštitúcia a vďaka ktorým sa môžeme vyhnúť častým problémom, napr. zdôvodnenie verejného záujmu, ktoré je zverejnené na dostupnom mieste alebo zverejnenie formulára žiadosti o zmenu osobných údajov, aby mali dotknuté osoby možnosť reagovať čo najjednoduchším spôsobom.

„Licence Creative Commons 4.0“
Matěj Myška, Masarykova univerzita, Právnická fakulta
Autor predstavil nové licencie CC 4.0, ktoré by sa predchádzajúcich verzií mali líšiť najmä v ich  uplatnení v globálnom rozsahu a zrozumiteľnejšej terminológii. Aj napriek snahám o vytvorenie medzinárodne platných pravidiel však predstavuje CC predovšetkým zmluvné dojednanie, pretože autorské práva sú stále riešené na úrovni  národných legislatív, a tým pádom aj použitie CC podlieha posudzovaniu na národnej úrovni, teda v rámci konkrétneho štátu. Matěj Myška odporučil používať diela, o ktorých vieme, že ich používať môžeme a vždy si radšej overiť priamo u autora, či je naozaj licencia platná.
http://creativecommons.org/Version4

„Užití veřejných licencí ke zpřístupnění databáze metadat“
Michal Reinöhl. Masarykova univerzita, Právnická fakulta
Autor predstavil problematiku verejných licencií z praktického hľadiska a snažil sa zhrnúť základné výhody použitia verejných licencií. Zdôraznil fakt, že metadáta nie sú právom chránené, ale databázy byť môžu. Vždy je potrebné brať ohľad na to, či je rozsah licencie, ktorú sme k databáze získali dostatočne široký. Aj napriek všetkým snahám môžu byť možnosti licencovania obmedzené zmluvnými záväzkami, prípadne národnými politikami. Vždy treba klásť dôraz na výber vhodnej verejnej licencie – či použijeme CC 4.0, Licence Open Data Commons, nástroje Public Domain (CC0, ODC, PDDL) alebo vlastnú verejnú licenciu.

„Dynamické zobrazování výsledků nejen z oblasti šedé literatury“
Pavel Kocourek, INCAD, s. r. o.
V rámci svojho krátkeho príspevku autor predstavil dynamické zobrazovanie informácií pre okruh vopred definovaných vecných tematických možností. Autor poukázal na základe využitia dát z Národného úložiska šedej literatúry (NUSL) na to, ako efektívne môže byť správne použitie tematického rozcestníka pre zlepšeni možnosti zobrazovania výsledkov vo vyhľadávačoch. Prezentácia bola zameraná skôr na priame ukážky, ako na teoretický popis problematiky.
5.	ODPORÚČANÉ ZÁVERY A VÝZNAM ÚČASTI NA KONFERENCII:
Zástupcovia CVTI SR boli účastníkmi medzinárodnej konferencie o šedej literatúre. CVTI SR je podľa legislatívy zodpovedné za spracovávanie a sprístupňovanie šedej literatúry na národnej úrovni, pričom v aktuálnom období prebiehajú na pôde inštitúcie odborné interné diskusie a realizačné plány zamerané na šedú literatúru a Open Access. Konferencia bola prínosná práve v poskytnutí dobrého prehľadu o aktivitách prebiehajúcich v krajinách, ktoré majú dlhoročné skúsenosti so spracovávaním a využívaním vedeckých dát a pridružených publikácií. 
Pre Slovensko a CVTI SR je dôležité, že môže čerpať bohaté skúsenosti z rôznych medzinárodných projektov, aplikovať osvedčené postupy a komunikovať so skúsenými odborníkmi. 

6.	PREHĽAD PRINESENEJ DOKUMENTÁCIE A MIESTO JEJ ULOŽENIA
PPT prezentácie je možné nájsť na webovej stránke z konferencie: http://nusl.techlib.cz/index.php/7_rocnik_seminare 
Propagačný materiál z konferencie je uložený na oddelení OEIZ, CVTI SR.

7.	SPÔSOB ZVEREJNENIA VÝSLEDKOV ZPC, PRENOS ZÍSKANÝCH INFORMÁCIÍ
Táto správa zo ZPC bude zverejnená na intranete CVTI SR v sekcii správ zo služobných ciest ako aj na webovej stránke Ministerstva školstva, vedy, výskumu a športu SR http://www.minedu.sk/.   
V časopise ItLib bude zverejnený článok o konferencii.
8.	CELÝ PROGRAM KONFERENCIE JE DOSTUPNÝ NA:
http://nusl.techlib.cz/index.php/7_rocnik_seminare

SPRÁVU VYPRACOVALI: Kasáková, Chmelková
Bratislava  24. 10. 2014

Podpisy účastníkov služobnej cesty:

Mgr. Eva Chmelková	 	……………………………….

Mgr. Jana Kasáková, PhD.	........................................

Správu schválil: 

•	prof. RNDr. Ján Turňa, CSc.